b'\n_START_ARTICLE_\nMongolinvasjonene av Vietnam\n_START_SECTION_\nBakgrunn\n_START_PARAGRAPH_\nFram til 1250 hadde Mongolriket underlagt seg det meste av Eurasia, inkludert \xc3\x98st-Europa, Nord-Kina, Sentral-Asia, Mandsjuria, Tyrkia, Tibet og Iran. Samtidig gjorde koreanerne oppr\xc3\xb8r mot Storkhanens styre, selv om Goryeo-dynastiets hoff hadde godtatt mongolenes krav om underkastelse._NEWLINE_M\xc3\xb6ngke Khan, mongolenes hersker fra 1251 til 1259, hadde planlagt \xc3\xa5 angripe Song-dynastiets Kina fra tre ulike retninger i 1250-\xc3\xa5rene. Derfor beordret han prinsen Kublai til \xc3\xa5 pasifisere Konged\xc3\xb8mmet Dali, som la ved S\xc3\xb2ngs s\xc3\xb8rvestlige grense. Etter \xc3\xa5 ha \xc3\xb8delagt Dali i 1253 sendte Kublai en kolonne under Uriyankhadai s\xc3\xb8rover. Uriyankhadai sendte utsendinger til det vietnamesiske Tr\xe1\xba\xa7n-dynastiet for \xc3\xa5 f\xc3\xa5 vite om vietnameserne visste om en m\xc3\xa5te han kunne angripe det S\xc3\xb8rlige S\xc3\xb2ng fra. Tr\xe1\xba\xa7n-vietnameserne fengslet og henrettet de mongolske utseningene, og dette f\xc3\xb8rte til at Uriyankhadai og hans s\xc3\xb8nn Aju i 1255 invaderte \xc4\x90\xe1\xba\xa1i Vi\xe1\xbb\x87t med 3000 mongolske soldater og 10.000 yi-stammefolk.\n_START_SECTION_\nDen f\xc3\xb8rste invasjonen av \xc4\x90\xe1\xba\xa1i Vi\xe1\xbb\x87t\n_START_PARAGRAPH_\nI 1257 invaderte en mongolsk h\xc3\xa6r under Subutais s\xc3\xb8nn Uriyankhadai \xc4\x90\xe1\xba\xa1i Vi\xe1\xbb\x87t, hvor de beseiret en vietnmesisk militsh\xc3\xa6r og inntok hovedstaden Th\xc4\x83ng Long. Han henrettet s\xc3\xa5 byens innbyggere som hevn for drapet p\xc3\xa5 de mongolske utsendingene. Uriyankhadais soldater led under sykdommer, hete og geriljakrig, og han trakk seg tilbake s\xc3\xa5 snart Tr\xe1\xba\xa7n-keiseren hadde anerkjent mongolenes overherred\xc3\xb8mme. Keiser Tr\xe1\xba\xa7n Th\xc3\xa1i T\xc3\xb4ng betalte skatt til Uriyankhadai, som s\xc3\xa5 fort evakuerte h\xc3\xa6ren sin fra \xc4\x90\xe1\xba\xa1i Vi\xe1\xbb\x87t. Freden mellom mongolene og vietnameserne kom til \xc3\xa5 vare fram til den neste invasjonen i 1280-\xc3\xa5ra._NEWLINE_Da Kublai-khan overtok som khagan i 1260 var forholdet mellom de to landene fremdeles godt. If\xc3\xb8lge Yu\xc3\xa1n-dynastiets historie sendte Tr\xe1\xba\xa7n-hoffet skatt til Yu\xc3\xa1n hvert tredje \xc3\xa5r, og en darughachi ble sendt til landet. I 1266 utviklet situasjonen seg da keiser Tr\xe1\xba\xa7n Th\xc3\xa1nh T\xc3\xb4ng \xc3\xb8nsket \xc3\xa5 svekke skatteforholdet til mongolene. Da Kublai forlangte vietnamesernes fullstendige underkastelse sendte Th\xc3\xa1nh T\xc3\xb4ng et offisielt brev hvor han ba Kublai om \xc3\xa5 tilbakekalle darughachien. P\xc3\xa5 grunn av borgerkrigen i Mongolriket og erobringen av Kina ble det da ingen v\xc3\xa6pnet konflikt, men Kublai minnet ham derimot p\xc3\xa5 fredsavtalen mellom Mongolene og \xc4\x90\xe1\xba\xa1i Vi\xe1\xbb\x87t._NEWLINE_I 1278-9 var mongolske soldater stasjonert ved grensa mot \xc4\x90\xe1\xba\xa1i Vi\xe1\xbb\x87t. Tr\xe1\xba\xa7n-dynastiets nye hersker, Tr\xe1\xba\xa7n Nh\xc3\xa2n T\xc3\xb4ng, motsto mongolenes nye krav om at han selv m\xc3\xa5tte v\xc3\xa6re til stede ved Kublais hoff, og han sendte heller sin onkel Tr\xe1\xba\xa7n Di Ai. Kublai pr\xc3\xb8vde i 1281 \xc3\xa5 gj\xc3\xb8re Di Ai til prins, men Di Ai og hans lille h\xc3\xa6r ble tatt i bakhold av styrker fra \xc4\x90\xe1\xba\xa1i Vi\xe1\xbb\x87t.\n_START_SECTION_\nInvasjonen av Champa\n_START_PARAGRAPH_\nSogetu fra Jalayir-stammen, Guangzhous guvern\xc3\xb8r, ble sendt for \xc3\xa5 forlange konged\xc3\xb8mmet Champas fullstendige underkastelse. Selv om kongen av Champa anerkjente et mongolsk protektorat over riket hadde hans innbyggere ignorert dette. I 1281 ledet Sogetu en maritim invasjon av Champa med 5000 menn, men han hadde bare 100 skip siden Yu\xc3\xa1n-dynastiets fleste skip hadde blitt \xc3\xb8delagt under mongolinvasjonen av Japan. Sogetu lyktes i \xc3\xa5 innta Champa-hovedstaden Vijaya, og den gamle kong Indravarman V flyktet fra hovedstaden, og unngikk mongolske fors\xc3\xb8k p\xc3\xa5 \xc3\xa5 fange ham i \xc3\xa5sene. Hans s\xc3\xb8nn Che Man kom til \xc3\xa5 f\xc3\xb8re en geriljakrig mot mongolene de neste \xc3\xa5rene, og dette svekket invasjonsstyrken. Sogetu ble hemmet av chamkongens flukt, og etterspurte forsterkningen fra Kublai, men dro tilbake i 1284, da en ny mongolsk fl\xc3\xa5te med 15.000 soldater under Ataqai og Arikhgiya ble sendt ut for \xc3\xa5 forsterke ham. Sogetu foreslo for Kublai \xc3\xa5 sende flere soldater gjennom \xc4\x90\xe1\xba\xa1i Vi\xe1\xbb\x87t, siden han trodde at Tr\xe1\xba\xa7n-dynastiet var en mongolsk vasallstat. Kublai likte denne ideen, og utnevnte sin s\xc3\xb8nn Toghan til leder for invasjonsh\xc3\xa6ren, med Sogetu som nestkommanderende.\n_START_SECTION_\nDen andre invasjonen av \xc4\x90\xe1\xba\xa1i Vi\xe1\xbb\x87t\n_START_PARAGRAPH_\nEtter at Kublai i 1248 hadde utnevnt Toghan til leder for styrken som skulle erobre Champa. Toghan forlangte at Tr\xe1\xba\xa7n-dynastiet skulle gi ham en vei til Champa, slik at han kunne fange chamh\xc3\xa6ren fra nord og s\xc3\xb8r. Mens Nh\xc3\xa2n T\xc3\xb4ng foretrakk \xc3\xa5 overgi seg, samlet general Tr\xe1\xba\xa7n H\xc6\xb0ng \xc4\x90\xe1\xba\xa1o 15.000 soldater og nektet \xc3\xa5 gi mongolene st\xc3\xb8tte ved \xc3\xa5 gi dem forsyninger og en vei gjennom riket. Toghan beseiret H\xc6\xb0ng \xc4\x90\xe1\xba\xa1os h\xc3\xa6r, og i juni 1285 ble Th\xc4\x83ng Long p\xc3\xa5 nytt okkupert. Med erfaring fra den forrige invasjonen, flyktet \xc4\x90\xe1\xba\xa1i Vi\xe1\xbb\x87ts keiserfamilie s\xc3\xb8rover fra hovedstaden, mens de startet en brent jord-kampanje ved \xc3\xa5 brenne landsbyer og avlinger. Samtidig flyttet Sogetu h\xc3\xa6ren sin nordover i et fors\xc3\xb8k p\xc3\xa5 \xc3\xa5 fange fienden i en knipetangsman\xc3\xb8ver. Chamene forfulgte riktignok Sogetu, som ble drept i 1285 da h\xc3\xa6ren hans ble beseiret mens den flyttet seg nordover. Mens Yu\xc3\xa1n-styrkene n\xc3\xa6rmet seg Den r\xc3\xb8de elv og da splittet styrkene sine, startet general Quang Kh\xe1\xba\xa3i et motangrep mot dem ved Ch\xc6\xb0\xc6\xa1ng D\xc6\xb0\xc6\xa1ng, og tvang Toghan til \xc3\xa5 trekke seg tilbake. Toghan klarte \xc3\xa5 komme seg tilbake uten \xc3\xa5 miste mange soldater takket v\xc3\xa6re kiptsjakoffiseren Sidor og hans marine. Tr\xe1\xba\xa7n H\xc6\xb0ng \xc4\x90\xe1\xba\xa1o bruke muligheten da Yu\xc3\xa1n-styrken var svekket av sykdommer og den vietnamesiske heten til \xc3\xa5 angripe, og valgte slagmarker hvor det mongolske kavaleriet ikke kunne brukes i sin fulle styrke. De mongolske styrkene under Sogetu og Li Heng led et alvorlig nederlag ved Den r\xc3\xb8de flods gj\xc3\xb8rmete bredder. Yu\xc3\xa1n-h\xc3\xa6ren flyktet s\xc3\xa5 nordover, men f\xc3\xa5 klarte \xc3\xa5 komme seg tilbake til Kina p\xc3\xa5 grunn av de konstante angrepene fra \xc4\x90\xe1\xba\xa1i Vi\xe1\xbb\x87t-soldater og hmongiske og yaoiske tropper._NEWLINE_Det f\xc3\xb8lgende \xc3\xa5ret innsatte Kublai Khan Nh\xc3\xa2n T\xc3\xb4ngs yngre bror Tr\xe1\xba\xa7n \xc3\x8dch T\xe1\xba\xafc, som hadde overgitt seg til Yu\xc3\xa1n, som prins av \xc4\x90\xe1\xba\xa1i Vi\xe1\xbb\x87t, men p\xc3\xa5 grunn av mangler i Yu\xc3\xa1ns forsyningsbase i Hunan ble denne planen oppgitt.\n_START_SECTION_\nDen tredje invasjonen av \xc4\x90\xe1\xba\xa1i Vi\xe1\xbb\x87t\n_START_PARAGRAPH_\nDen tredje mongolske invasjonen ble ogs\xc3\xa5 beseiret av \xc4\x90\xe1\xba\xa1i Vi\xe1\xbb\x87t-styrker ledet av general og senere prins Tr\xe1\xba\xa7n H\xc6\xb0ng \xc4\x90\xe1\xba\xa1o. I 1287 invaderte Toghan med en h\xc3\xa6r p\xc3\xa5 70.000 regul\xc3\xa6re soldater, 21.000 st\xc3\xb8ttesoldater fra stammefolk i Yunnan og p\xc3\xa5 Hainan, en fortropp p\xc3\xa5 1000 mann under Abachi og 500 skip under muslimen Omar og kineseren Fanji (i f\xc3\xb8lge noen kilder besto hele den mongolske invajonsstyrken av 300-500.000 mann). Kublai sendte ogs\xc3\xa5 veteraner som Arikhgiya, Nasir ad-Din og hans s\xc3\xb8nnes\xc3\xb8nn Esen-Tem\xc3\xbcr. Invasjonens strategi var forskjellig fra de tidligere invasjonene; en stor base skulle opprettes rett innenfor H\xe1\xba\xa3i Ph\xc3\xb2ng, og invasjonen skulle inkludere b\xc3\xa5de et landangrep og et stort marineangrep. Tr\xe1\xba\xa7n H\xc6\xb0ng \xc4\x90\xe1\xba\xa1o trakk seg bort fra de bebodde omr\xc3\xa5dene, slik at mongolene ikke hadde noe de kunne erobre. 500 fart\xc3\xb8yer ble forberedt for \xc3\xa5 bringe forsyninger til Toghans h\xc3\xa6r. Ved \xc3\xa5 bruke en taktikk tidligere brukt av generalen og senere keiseren Ng\xc3\xb4 Quy\xe1\xbb\x81n i 938 for \xc3\xa5 beseire en kinesisk h\xc3\xa6r, utplasserte \xc4\x90\xe1\xba\xa1i Vi\xe1\xbb\x87t-styrkene stolper med jerntupper p\xc3\xa5 bunnen av B\xe1\xba\xa1ch \xc4\x90\xe1\xba\xb1ng-elva, og s\xc3\xa5 lurte en liten fl\xc3\xa5te den mongolske fl\xc3\xa5ten inn i elva mens tidevannet begynte \xc3\xa5 synke. Den mongolske fl\xc3\xa5ten p\xc3\xa5 400 skip ble fanget av eller spiddet p\xc3\xa5 stolpene (hvorav noen n\xc3\xa5 har blitt hevet og utstilt i et museum i Ha Noi), og alle skipene ble enten sunket, tatt eller brent av ildpiler i det som har blitt kjent som (det tredje) slaget p\xc3\xa5 B\xe1\xba\xa1ch \xc4\x90\xe1\xba\xb1ng. Sogetu mistet livet mens han var fanget mellom chamenes og vietnamesernes styrker. Den mongolske h\xc3\xa6ren flyktet til Kina, og ble stadig angrepet av Tr\xe1\xba\xa7n H\xc6\xb0ng \xc4\x90\xe1\xba\xa1os h\xc3\xa6r mens de trakk seg tilbake. Yu\xc3\xa1n-offiserer som Abachi og Omar ble drept i tilbaketoget, mens Fanji ble fanget.\n_START_SECTION_\nEtterspill i \xc4\x90\xe1\xba\xa1i Vi\xe1\xbb\x87t\n_START_PARAGRAPH_\nKublai var rasende da han bannlyste Toghan til Yangzhou p\xc3\xa5 livstid. Mongolene og Tr\xe1\xba\xa7n-vietnameserne ble enige om \xc3\xa5 utveksle sine krigsfanger. Selv om Nh\xc3\xa2n T\xc3\xb4ng var villig til \xc3\xa5 betale skatt til mongolene, dreide relasjonene mellom dem seg om hvorvidt vietnameserne skulle v\xc3\xa6re representert ved det mongolske hoffet, og forholdet mellom dem forble fiendtlig._NEWLINE_Tr\xe1\xba\xa7n-dynastiet bestemte seg for \xc3\xa5 godta mongolenes overherred\xc3\xb8mme for \xc3\xa5 unng\xc3\xa5 fremtidige konflikter. Tr\xe1\xba\xa7n Nh\xc3\xa2n T\xc3\xb4ng anerkjente seg selv som Kublais vasall i slutten av 1288. Fordi han selv nektet \xc3\xa5 komme, fengslet Kublai hans utsending Dao Tu Ki i 1293. Kublais etterf\xc3\xb8lger Tem\xc3\xbcr \xc3\x96ljeyt\xc3\xbc Khan satte fri alle de fengslede utsendingene og godtok et skatteforhold, og denne situasjonen holdt seg fram til Mongolriket gikk under.\n_START_SECTION_\nEtterspill i Champa\n_START_PARAGRAPH_\nChampa-konged\xc3\xb8mmet bestemte seg for \xc3\xa5 godkjenne mongolenes overherred\xc3\xb8mme, som fortsatte helt til Mongolriket gikk under i andre halvdel av det fjortende \xc3\xa5rhundre, og kongen av Champa fungerte da som en vasall under mongolkhaganen.'